Eiffeltårnet
Store norske leksikon,Kunst og estetikk,Arkitektur og landskap,Arkitekturhistorie,Modernisme i arkitekturhistorien
Eiffeltårnet er et metalltårn i Paris som er 330 meter høyt og ble bygget til Verdensutstillingen i 1889. Det var et av bidragene til å markere 100-årsdagen for den franske revolusjonen. Konstruksjonen var ment å være midlertidig og vakte stor motstand, men er siden blitt stående som et symbol for Paris.
Eiffeltårnet er en fagverkskonstruksjon i støpejern som var epokegjørende for sin tid. Tårnet ble utformet av arkitekten Stephen Sauvestre, men den som er nærmest knyttet til tårnet, er konstruktøren, den kjente franske ingeniøren Alexandre Gustave Eiffel. Han var også ansvarlig for bærekonstruksjonen i Frihetsstatuen i New York, som ble ferdigstilt i 1886. Beliggenhet Tårnet ligger på Marsmarken (Champ de Mars) i 7. arrondissement, tett ved Seinens bredd, for enden av det store, aksiale parkområdet mellom elven og Militærakademiet (Ecole militaire). Aksen leder videre over elven frem til Trocaderoplassen på den andre siden. Konstruksjon Tårnet ble bygd på bare 21 måneder, relativt billig og med få arbeidere, noe som ble gjort mulig med god planlegging og nye byggemetoder. Med sine 300 meter (324 meter inkludert antennen på toppen) holdt det stillingen som verdens høyeste byggverk inntil det i 1930 ble overgått av Chrysler Building i New York. Høyden ble i mars 2022 øket til 330 meter, da en ny antenne på 6 meter ble montert.Tårnet har et kvadratisk «fotavtrykk» på 125 x 125 meter på bakkenivå, målt mellom hjørnene på de 4 «bena» som konstruksjonen består av. Tårnet har 3 «etasjer» som publikum kan besøke, enten til fots via trapper eller med heiser. Nivå 1 ligger 57 meter over bakken, nivå 2 ligger 115 meter over bakken, og plattformen nær toppen ligger hele 276 meter oppe. Turistattraksjon Eiffeltårnet står stadig som en av Paris' største turistattraksjoner, i tillegg til at det tjener som meteorologisk stasjon og radio- og TV-sender. Det har dannet midtpunkt for en rekke arrangementer, blant annet to verdensutstillinger. I 1986 ble det installert innvendig flomlys i konstruksjonen. Tårnets hundreårsjubileum i juni 1989 ble markert med en storslått feiring og en rekke forskjellige arrangementer, avsluttet med et stort fyrverkeri.I dag besøkes tårnet av mer enn 7 millioner mennesker årlig. Hver kveld etter mørkets frembrudd kan man oppleve et spektakulært lysshow som samler et stort publikum på bakkenivå. Les mer i Store norske leksikon Paris Alexandre Gustave Eiffel